KOMISSION TÄYTÄNTÖÖNPANOASETUS (EU) 2022/2389,

annettu 7 päivänä joulukuuta 2022,

unioniin tulevien kasvien, kasvituotteiden ja muiden tavaroiden lähetyksille suoritettavien tunnistustarkastusten ja fyysisten tarkastusten tiheystasojen yhdenmukaista soveltamista koskevista säännöistä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 54 artiklan 3 kohdan ensimmäisen alakohdan a ja c alakohdan,

sekä katsoo seuraavaa:

(1) Asetuksella (EU) 2017/625 vahvistetaan säännöt, jotka koskevat jäsenvaltioiden toimivaltaisten viranomaisten toteuttamaa unioniin tulevien tavaroiden virallista valvontaa, jotta voidaan varmistaa elintarvikeketjua koskevan unionin lainsäädännön noudattaminen.

(2) Neuvoston direktiivissä 2000/29/EY (2) vahvistettujen, unioniin tulevien kasvien, kasvituotteiden ja muiden tavaroiden tunnistustarkastusten ja fyysisten tarkastusten tiheyttä koskevien sääntöjen soveltaminen päättyy 14 päivänä joulukuuta 2022. Sen vuoksi on aiheellista vahvistaa uudet säännöt, joissa otetaan huomioon Euroopan parlamentin ja neuvoston asetuksella (EU) 2016/2031 (3) ja asetuksella (EU) 2017/625 vahvistettu kehys, jotta voidaan varmistaa asiaankuuluvien säännösten jatkuvuus 14 päivästä joulukuuta 2022 alkaen.

(3) Tunnistustarkastusten ja fyysisten tarkastusten tiheystasot olisi vahvistettava kunkin tavaran tai tavaraluokan kasvien terveydelle aiheuttaman riskin mukaan.

(4) Sen varmistamiseksi, että tämän asetuksen nojalla vaadittavia fyysisten tarkastusten tiheystasoja noudatetaan yhdenmukaisesti, tässä asetuksessa olisi säädettävä asetuksen (EU) 2017/625 131 artiklassa tarkoitetun virallisen valvonnan tiedonhallintajärjestelmän (IMSOC) hyödyntämisestä valittaessa lähetyksiä fyysisiin tarkastuksiin.

(5) Tässä asetuksessa vahvistettuja tiheystasoja olisi sovellettava asetuksen (EU) 2017/625 47 artiklan 1 kohdan c alakohdassa tarkoitettuihin unioniin tuleviin tavaroihin, lukuun ottamatta kauttakuljetettavia tavaroita.

(6) Mahdollisimman korkeatasoisen kasvinsuojelun varmistamiseksi asetuksen (EU) 2017/625 47 artiklan 1 kohdan c alakohdassa tarkoitettujen tavaroiden lähetysten tunnistustarkastusten ja fyysisten tarkastusten tiheyden perustason olisi oltava 100 prosenttia.

(7) Jotta kuhunkin kasvinterveysriskiin voitaisiin reagoida oikeasuhteisesti, olisi kuitenkin oltava mahdollista vahvistaa tiettyjen kasvien, kasvituotteiden ja muiden tavaroiden lähetysten tunnistustarkastusten ja fyysisten tarkastusten tiheys tasolle, joka on alle 100 prosenttia.

(8) Kyseistä 100 prosentin tarkastustiheyttä olisi kuitenkin sovellettava kaikkien istutettaviksi tarkoitettujen kasvien sekä sellaisten kasvien, kasvituotteiden tai muiden tavaroiden tunnistustarkastuksiin ja fyysisiin tarkastuksiin, joihin sovelletaan asetuksen (EU) 2016/2031 28 artiklan 1 kohdan, 30 artiklan 1 kohdan ja 49 artiklan 1 kohdan mukaisesti hyväksytyissä säädöksissä säädettyjä toimenpiteitä kyseisiin hyödykkeisiin liittyvän suuremman kasvinterveysriskin vuoksi.

(9) Koska kasvien, kasvituotteiden ja muiden tavaroiden tunnistustarkastusten ja fyysisten tarkastusten tyypin ja tiheystason vahvistamiseen komission asetuksen (EY) N:o 1756/2004 (4) nojalla sovellettavat edellytykset ja kriteerit ovat osoittautuneet tehokkaiksi, ne olisi vahvistettava vastaavasti tässä asetuksessa. Näihin edellytyksiin ja kriteereihin kuuluvat erityisesti lähetysten valinta fyysisiin tarkastuksiin, tunnistustarkastusten ja fyysisten tarkastusten tiheystasot sekä kriteerit kasvien, kasvituotteiden ja muiden tavaroiden tai niiden luokkien tunnistustarkastusten ja fyysisten tarkastusten tiheystasojen vahvistamiselle ja muuttamiselle.

(10) Niiden tietojen perusteella, jotka komissio on kerännyt asetuksen (EU) 2017/625 125 artiklan 1 kohdan mukaisesti, komission asiantuntijoiden kolmansissa maissa kyseisen asetuksen 120 artiklan 1 kohdan mukaisesti suorittaman virallisen valvonnan tulosten perusteella ja IMSOC:n kautta kerättyjen tietojen perusteella pitäisi olla mahdollista muuttaa fyysisten tarkastusten tiheystasoja niiden kriteerien pohjalta, jotka tässä asetuksessa vahvistetaan kasvien, kasvituotteiden ja muiden tavaroiden tai niiden luokkien tunnistustarkastusten ja fyysisten tarkastusten tiheystasojen vahvistamista ja muuttamista varten.

(11) Jäsenvaltioilla olisi oltava mahdollisuus toimittaa komissiolle hakemus tietyn kasvin, kasvituotteen tai muun tavaran tai niiden tietyn luokan lähetysten tunnistustarkastusten ja fyysisten tarkastusten tiheystason muuttamiseksi, jotta voidaan varmistaa, että kyseiset tiheystasot saatetaan ajan tasalle alan uusimman kehityksen perusteella, ja jotta komissio voi määrittää, olisiko tällainen muutos asianmukainen.

(12) Tiheystasoja olisi tarkistettava vuosittain ottaen huomioon asetuksen (EU) 2017/625 54 artiklan 3 kohdan a alakohdan i, ii, iv, v ja vi alakohdassa vahvistetut tekijät, jotta voidaan varmistaa kyseisen asetuksen säännösten noudattaminen.

(13) Tämän asetuksen mukaisesti määritetyt tiheystasot olisi välitettävä IMSOC:n kautta, jotta voidaan varmistaa virallisen valvonnan tehokkuus.

(14) Virallinen valvonta, tunnistustarkastukset ja fyysiset tarkastukset olisi suoritettava niin, ettei lähetyksestä vastaavan toimijan ole mahdollista ennakoida, joutuuko jokin tietty lähetys fyysisten tarkastusten kohteeksi.

(15) Koska tässä asetuksessa vahvistetaan säännöksiä asetuksen (EY) N:o 1756/2004 soveltamisalaan kuuluvilla aloilla, kyseinen asetus olisi kumottava tässä asetuksessa yksilöidystä päivästä alkaen.

(16) Koska direktiivin 2000/29/EY sääntöjen soveltaminen päättyy 14 päivänä joulukuuta 2022, tässä asetuksessa vahvistettuja sääntöjä olisi sovellettava 14 päivästä joulukuuta 2022. Tämän asetuksen olisi tästä syystä tultava voimaan ensimmäisenä päivänä sen jälkeen, kun se on julkaistu Euroopan unionin virallisessa lehdessä, jotta voidaan taata kyseinen soveltamispäivä.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde ja soveltamisala Tässä asetuksessa vahvistetaan säännöt unioniin tulevien asetuksen (EU) 2017/625 47 artiklan 1 kohdan c alakohdassa tarkoitettujen tavaroiden lähetyksille suoritettavien tunnistustarkastusten ja fyysisten tarkastusten sopivan tiheystason yhdenmukaista soveltamista ja kyseisen tiheystason muuttamista varten.

2 artikla Määritelmät Tässä asetuksessa tarkoitetaan: 1. ’tiheystasolla’ tämän asetuksen mukaisesti määritettyä vähimmäisprosenttiosuutta rajatarkastusasemalle tai valvontapisteeseen kalenterivuoden kuluessa saapuneiden niiden 1 artiklassa tarkoitettujen tavaroiden lähetysten määrästä, joille toimivaltaisten viranomaisten on suoritettava tunnistustarkastukset ja fyysiset tarkastukset; 2. ’IMSOC:llä’ asetuksen (EU) 2017/625 131 artiklassa tarkoitettua virallisen valvonnan tiedonhallintajärjestelmää.

3 artikla Lähetysten valinta fyysisiin tarkastuksiin 1. Toimivaltaisten viranomaisten on valittava lähetykset fyysisiin tarkastuksiin seuraavan menettelyn mukaisesti: a) IMSOC poimii automaattisesti tietyn lähetyksen satunnaisvalinnalla; b) toimivaltaiset viranomaiset voivat päättää valita lähetyksen a alakohdan mukaisesti tai samaan tavaraluokkaan kuuluvan ja samaa alkuperää olevan eri lähetyksen. 2. Toimivaltaisten viranomaisten on tehtävä jokaiselle fyysisiin tarkastuksiin 1 kohdan mukaisesti valitulle lähetykselle komission täytäntöönpanoasetuksen (EU) 2019/2130 (5) 3 artiklan 1 kohdassa tarkoitetut tunnistustarkastukset.

4 artikla Tunnistustarkastusten ja fyysisten tarkastusten tiheystasot 1. Toimivaltaisten viranomaisten on suoritettava tunnistustarkastuksia ja fyysisiä tarkastuksia kasvien, kasvituotteiden ja muiden tavaroiden lähetyksille 2–6 kohdan mukaisesti määritetyillä tiheystasoilla. 2. Edellä 1 artiklassa tarkoitettujen tavaralähetysten tunnistustarkastusten ja fyysisten tarkastusten tiheyden perustaso on 100 prosenttia. 3. Poiketen siitä, mitä 2 kohdassa säädetään, liitteessä I lueteltujen, kaikista tai tietyistä kolmansista maista peräisin olevien tiettyjen kasvien, kasvituotteiden ja muiden tavaroiden lähetysten tunnistustarkastuksiin ja fyysisiin tarkastuksiin sovelletaan kyseisessä liitteessä täsmennettyjä tiheystasoja. 4. Edellä olevan 3 kohdan mukaisia tiheystasoja ei sovelleta seuraaviin: a) istutettaviksi tarkoitetut kasvit; b) kasvit, kasvituotteet tai muut tavarat, joihin sovelletaan asetuksen (EU) 2016/2031 28 artiklan 1 kohdan, 30 artiklan 1 kohdan ja 49 artiklan 1 kohdan mukaisesti hyväksytyissä säädöksissä säädettyä toimenpidettä. 5. Edellä olevan 3 kohdan mukaiset tiheystasot on määritettävä liitteessä II lueteltujen kriteerien mukaisesti. 6. Jos jonkin kasvin, kasvituotteen tai muun tavaran tai niiden luokan tuonti ei enää täytä liitteessä II vahvistettuja kriteereitä, kyseinen kasvi, kasvituote tai muu tavara on 6 artiklan 2 kohdassa säädetyn uudelleentarkastelun mukaisesti poistettava liitteestä I.

5 artikla Tietyille kasveille, kasvituotteille ja muille tavaroille suoritettavien tunnistustarkastusten ja fyysisten tarkastusten tiheystasojen muuttamista koskevat hakemukset Jäsenvaltiot voivat toimittaa komissiolle hakemuksen tietyn unioniin tulevan kasvin, kasvituotteen tai muun tavaran tai niiden tietyn luokan lähetysten tunnistustarkastusten ja fyysisten tarkastusten tiheystason muuttamiseksi, jotta komissio voi määrittää, onko tällainen muutos asianmukainen. Hakemuksessa on annettava liitteessä III mainitut tiedot.

6 artikla Tietyille kasveille, kasvituotteille ja muille tavaroille suoritettavien tunnistustarkastusten ja fyysisten tarkastusten tiheystasojen muuttaminen 1. Liitteessä I vahvistettuja tiheystasoja on muutettava ottaen huomioon asetuksen (EU) 2017/625 54 artiklan 3 kohdan a alakohdan i, ii, iv, v ja vi alakohdassa vahvistetut kriteerit, liitteessä II vahvistetut kriteerit ja tarvittaessa liitteessä III vahvistetut tiedot. 2. Kasvien, kasvituotteiden ja muiden tavaroiden tai niiden luokkien tunnistustarkastusten ja fyysisten tarkastusten tiheystasoja on tarkasteltava vähintään kerran vuodessa, jotta voidaan ottaa huomioon IMSOC:n kautta kerätyt tai jäsenvaltioiden toimittamat uudet tiedot, ja niitä on muutettava vastaavasti. 3. Komissio sisällyttää IMSOC:iin tarvittaessa kaikki muutokset, jotka tehdään liitteessä I vahvistettuihin kasvien, kasvituotteiden ja muiden tavaroiden tai niiden luokkien luetteloon sekä tiheystasoihin.

7 artikla Kumoamiset Kumotaan asetus (EY) N:o 1756/2004 14 päivästä joulukuuta 2022.

8 artikla Voimaantulo ja soveltamispäivä Tämä asetus tulee voimaan ensimmäisenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 14 päivästä joulukuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä joulukuuta 2022. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Neuvoston direktiivi 2000/29/EY, annettu 8 päivänä toukokuuta 2000, kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä (EYVL L 169, 10.7.2000, s. 1).

(3) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta ja neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).

(4) Komission asetus (EY) N:o 1756/2004, annettu 11 päivänä lokakuuta 2004, tietyille neuvoston direktiivin 2000/29/EY liitteessä V olevassa B osassa luetelluille kasveille, kasvituotteille ja muille tavaroille tehtävien kasvien terveystarkastuksien vähentämiseen tarvittaviin todisteisiin sekä vähentämisen tyyppiä ja tasoa koskeviin kriteereihin sovellettavista yksityiskohtaisista edellytyksistä (EUVL L 313, 12.10.2004, s. 6).

(5) Komission täytäntöönpanoasetus (EU) 2019/2130, annettu 25 päivänä marraskuuta 2019, virallisen valvonnan kohteena rajatarkastusasemilla oleville eläimille ja tavaroille suoritettavien asiakirjatarkastusten, tunnistustarkastusten ja fyysisten tarkastusten aikana ja niiden jälkeen toteutettavia toimia koskevista yksityiskohtaisista säännöistä (EUVL L 321, 12.12.2019, s. 128).